Brøndby har ny cheftræner på plads. Valget er faldet på tyske Alexander Zorniger, der tidligere har været i Stuttgart og RB Leipzig.

Brøndby har de seneste måneder arbejdet på at finde en ny cheftræner, og nu er en aftale faldet på plads. Mange har været kædet sammen med jobbet, men de blå-gule har hevet en kanin op af hatten.

Man har nemlig ansat den 48-årige tysker Alexander Zorniger, som har en fortid i Stuttgart og RB Leipzig. Han blev fyret hos førstnævnte i november efter en skuffende sæsonstart.

- Alexander Zorniger opfylder vores ønsker om at skabe en aggressiv, medrivende og pressende holdindsats, og hans evne til at skabe et boldbesiddende mandskab med iver efter at komme fremad har været afgørende for vores valg, siger sportsdirektør Troels Bech i en pressemeddelelse.

- Alexander har erfaring fra alle niveauer i tysk fodbold, herunder også Bundesligaen, og er eksponent for den positive bølge i tysk fodbold i de senere år. Alexander er ligeledes valgt for sin tilgang til spillet og spillerne, og vi har fuld tiltro til hans evne til at udvikle spillere til deres næste niveau.

Zorniger er ansat på en funktionærkontrakt som er uopsigelig de første to år.